Төлөгөнова Бүбүгүл Ахмет кызы

Төлөгөнова Бүбүгүл Ахмет кызы (16-декабрь 1929-ж. т., Казакстан, Семей ш.) — казак совет ырчысы (лирика-колоратуралык сопрано), СССР эл артисти (1967), профессор (1982). Социалисттик Эмгектин Баатыры (1991), 1954-ж. Алматы консерваториясын бүткөн.

1954-56 жана 1956-71-ж. Казак опера жана балет театрында, 1956-72-ж. Казак филармониясында ырчы, 1980-жылдан Курмангазы атындагы Казак улуттук консерваториясында иштейт. Төлөгөнова - өзгөчө мукам үндүү ырчы. Лирикалык ырларды чебер аткарган. Негизги партиялары: Виолетта, Жильда (Ж. Верди, «Травиата», «Риголетто»), Розина (Ж. Россини, «Севильялык чач тарач»), Кыз Жибек (Е. Брусиловский, «Кыз Жибек»), Енлик (А. Жубанов, «Енлик-Кебек»), Норина (Г. Доницетти, «Дон Паскуале»), Гүлбарчын(Е. Рахмадиев, «Алпамыш») ж. б. Чет өлкөлөрдө гастролдо болгон. Казак ССРинин Куляш Байсеитова атындагы мамлекеттик (1966) жана СССР мамлекеттик сыйлыктарынын (1970) лауреаты. Казак ССР Жогорку Советине (7-9-шайланышына) депутат. Ленин, Эмгек Кызыл Туу, Отан (Казакстан) ордендери жана медалдар менен сыйланган.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Инсандар
Категория:Социалисттик эмгектин баатырлары